หยวนฉุดค่าเงินบาท อ่อนสุดรอบ9เดือน
เงินหยวนฉุดค่าเงินในภูมิภาคร่วง กังวลสงครามการค้า ค่าเงินบาททุบสถิติใหม่ อ่อนค่าสุดในรอบ 9 เดือน แตะ 33.42 บาท/ดอลลาร์
20 ก.ค. 2561

เงินหยวนฉุดค่าเงินในภูมิภาคร่วง กังวลสงครามการค้า ค่าเงินบาททุบสถิติใหม่ อ่อนค่าสุดในรอบ 9 เดือน แตะ 33.42 บาท/ดอลลาร์
น.ส.รุ่ง สงวนเรือง  ผู้อำนวยการฝ่ายส่งเสริมธุรกิจและกำกับดูแลโกลบอลมาร์เก็ตส์  ธนาคารกรุงศรีอยุธยา  เปิดเผยว่า วันที่ 19 ก.ค. ค่าเงินบาทอ่อนค่าสุดแตะระดับที่ 33.42 บาท/ดอลลาร์สหรัฐ ถือเป็นการอ่อนค่าสุดในรอบ 9 เดือน นับจากวันที่ 6 ต.ค. 2560 ซึ่งเป็นไปตามค่าเงินหยวนที่อ่อนค่าลง  เนื่องจากตลาดมีความกังวลเกี่ยวกับสงครามทางการค้าระหว่างสหรัฐและจีน  โดยเงินทุนต่างชาติเริ่มไหลออกตั้งแต่ต้นเดือน ก.ค.-18 ก.ค. ต่างชาติเทขายหุ้นไทย 1.7 หมื่นล้านบาท และขายพันธบัตรไทย 6,400 ล้านบาท
สำหรับทิศทางค่าเงินตั้งแต่สิ้นเดือน มิ.ย.-19 ก.ค. พบว่าหยวน-จีนอ่อนค่าสุด 2% เยน-ญี่ปุ่น 1.7% วอน-เกาหลีใต้ 1.5% บาท-ไทย 0.7% รูเปียห์-อินโดนีเซีย 0.6% ริงกิต-มาเลเซีย 0.5%
ด้านศูนย์วิจัยกสิกรไทย ระบุว่า วันที่ 19 ก.ค. ค่าเงินหยวนได้ปรับอ่อนค่าลงกว่า 3.5% และทำสถิติใหม่ระดับ 6.73 หยวน/ดอลลาร์ ต่ำสุดในรอบ 1 ปี และเป็นปัจจัยกดดันให้ค่าเงินในภูมิภาคเอเชียตะวันออกเฉียงใต้มีแนวโน้มอ่อนค่าลงตาม